Hele to tons kunstgræs er stjålet lige før indvielsen af klubbens nye anlæg.

Golfklubbens nyindkøbte græs skulle ligge ved det nye overdækkede anlæg, men nu er de gamle måtter i stedet igen fundet frem. Indvielsen i dag blev derfor ikke helt som planlagt, og i golfklubben undrer man sig over tyveriet,  for hvordan er det tunge græs transporteret væk, uden nogen har opdaget det, ligesom man spørger sig selv om, hvem der lige kan stå og mangle 100 kvadratmeter kunstgræs til en golfbane. - Det er rigtig træls, og vi er skuffede over tyveriet. Det er helt bestemt nogen, der har vidst, vi havde det liggende, og nogen, der har planlagt tyveriet og kommet med lastbil eller lignende, siger Anders Nielsen, der er formand for Frederikshavn Golf Klub. Klubben vil meget gerne have deres græs tilbage. - Og vi kommer gerne med en lastbil og henter det tilbage, siger Anders Nielsen.